“ธอส.” ยันตรึง “ดอกเบี้ยเงินกู้” ช่วยประชาชนถึงสิ้นปีนี้
ธนาคารอาคารสงเคราะห์ ยันตรึงอัตราดอกเบี้ยเงินกู้บ้านถึงสิ้นปี 65 ชี้กระทบ 1,900 ล้านบาท ส่งสัญญาณขยับขึ้นช่วงครึ่งแรกปี 66 เพื่อให้ใกล้เคียงกับระดับของตลาด
ธนาคารอาคารสงเคราะห์ ยันตรึงอัตราดอกเบี้ยเงินกู้บ้านถึงสิ้นปี 65 ชี้กระทบ 1,900 ล้านบาท ส่งสัญญาณขยับขึ้นช่วงครึ่งแรกปี 66 เพื่อให้ใกล้เคียงกับระดับของตลาด
28 ก.ย. 2565

นายฉัตรชัย ศิริไล กรรมการผู้จัดการ ธนาคารอาคารสงเคราะห์ (ธอส.) เปิดเผยภายหลังที่ประชุมคณะกรรมการนโยบายการเงิน (กนง.) มีมติปรับขึ้นอัตราดอกเบี้ยอีก 0.25% ว่า ธอส. ยืนยันจะตรึงอัตราดอกเบี้ยบ้านให้แก่ลูกค้าไปจนถึงสิ้นปี 65 ดังนั้น จนถึงสิ้นปีนี้คาดว่า ธอส. จะได้รับผลกระทบจากการตรึงดอกเบี้ยให้แก่ลูกค้าประมาณ 1,900 ล้านบาท หลังจากนั้นภายในช่วงครึ่งแรกของปี 66 (ม.ค.-มิ.ย.) ธอส. จะเริ่มทยอยปรับขึ้นอัตราดอกเบี้ยเพื่อให้ใกล้เคียงกับระดับของตลาด
อย่างไรก็ดี ในช่วงครึ่งแรกของปี 66 ที่ ธอส. จะทยอยปรับขึ้นดอกเบี้ยนั้น คาดว่าทำให้มีต้นทุนประมาณ 5,000 ล้านบาท ในการบริหารจัดการด้านดอกเบี้ยให้อยู่ในระดับต่ำ ทั้งนี้ธอส. มีลูกค้าที่ใช้อัตราดอกเบี้ยลอยตัวอยู่ประมาณ 1 ล้านราย โดยอัตราดอกเบี้ยลอยตัว (MRR) อยู่ที่ 6.150% ต่อปี ซึ่งลูกค้ากลุ่มนี้จะยังไม่ได้รับผลกระทบจากการปรับขึ้นอัตราดอกเบี้ยภายในปีนี้